Proġett ta' riġenerazzjoni tal-ġnien Romeo Romano f'Santa Venera Bandli, Kitchen Garden u tħawwil ta' siġar bħala parti mill-investiment Minn Anthea Cachia Il-Ministru għall-Ambjent, it-Tibdil fil-Klima u l-Ippjanar, Aaron Farrugia, ħabbar li se jsir proġett ta' riġenerazzjoni u sbuħija, tat-tieni l-akbar ġnien f'pajjiżna, dak ta' Romeo Romano f'Santa Venera. Permezz ta' dan l-investiment ta' aktar minn €1 miljun, dan il-ġnien se jintroduċi kunċett ġdid, ġnien sostenibbli lil hinn mill-plastik bi spazju miftuħ u b' kitchen garden fi ħdanu, simili bħal dak tal-ġonna ta' San Anton. "Dawn huma xogħolijiet li l-familji tal-madwar ilhom jistennew, speċjalemnt meta nafu li ż-żona hija waħda urbanizzata. Għal dawn l-aħħar xhur kellna żewġ prinċipji li gwidawna. Fl-ewwel stadju, kien importanti li nieħdu l-konjizzjoni tal-valur u l-istorja ta' dan il-ġnien u li dawn l-interventi jkunu minimi imma b'għaqal. It-tieni prinċipju ikun dak ta' proġett sostenibbli," saħaq il-Ministru Farrugia. Għal dawn l-aħħar snin, dan il-ġnien il-maġġoranza tiegħu kien magħluq u mhux aċċessibbli għall-poplu Malti u Għawdxi. Deskritt bħala "il-pulmun aħdar tal-lokalità", ix-xogħolijiet f'dan il-ġnien se jibdew fil-ġimgħat li ġejjin u permezz tal-investimetn minn greenserve se jinfetaħ kollu għall-pubbliku. Fih se jkun hemm bandli atrezzat bil-materjal tal-injam, kunċett li ġie ispirat minn ibliet u rħula oħra fl-Ewropa, li jmur lil hinn mill-plastik u konkrit, "li esperjenzajna fl-aħħar żmien". Apparti minn hekk se jsir aktar twaħħil ta' siġar fiż-żona u restawr tas-sienja li hija parti integrali minn dan il-ġnien. "Din hija xi ħaġa li nixtiequ nroddu lura lil familji Maltin u Għawdxin. Inħarsu 'l quddiem biex fil-ġimgħat li ġejjin jibda x-xogħol," temm jgħid il-Ministru għall-Ambjent, it-Tibdil fil-Klima u l-Ippjanar.